Vreau ca în ședințele noastre de psihoterapie să te simți tu, să vorbești în siguranță despre tine, despre ce te motivează și despre ce te blochează, fără frica de a fi judecat/judecată sau greșit înțeles/înțeleasă. Eu prin terapie îți ofer educație psihologică, feedback și îndrumare, nu răspunsuri general valabile și nu sfaturi. Iar la răspunsurile pe care le cauți, ajungem împreună. Terapia necesită uneori multă muncă și nu te voi minți, poate deveni incomodă. Terapia nu poate schimba trecutul, persoanele din jur sau circumstanțele externe, ci numai cum te simți tu la amintirea trecutului sau când experimentezi realitatea. Iar dacă ești nou în terapie sau explorezi traume neprocesate, terapia te poate face să te simți mai rău înainte de a te face să te simți mai bine. Iar eu, ca psihoterapeut, nu pot spune cât trebuie să lucrezi până te vei simți bine, dar în general cu cât te implici mai mult, cu cât îți dorești mai mult schimbarea, cu atât mai mult vei obține din terapie. Terapia îți poate oferi sprijin, validare, abilități de a face față provocărilor și strategii pentru a-ți schimba perspectiva și comportamentul. Terapia îți poate oferi o mai mare liniște sufletească și te poate ajuta să tolerezi sentimente și situații dificile. Terapia îți poate oferi experiențe emoționale puternice și transformatoare și majoritatea oamenilor încheie consilierea simțind că timpul și energia pe care le-au investit în terapie merită cu adevărat.